 

**בבית הדין הצבאי לערעורים**

בפני:

**אל"ם מאיה גולדשמידט** - שופטת

בעניין:

ח/XXXXXXX **סמל מ' א'** **–** המערער1(ע"י ב"כ, סרן רואי מלינגר)

ח/XXXXXXX **סמל נ' א'** – המערער 2 (ע"י ב"כ, סגן עדן שאקי)

ח/XXXXXXX **טוראי ע' ב' ע'** – המערער 3 (ע"י ב"כ, סגן מישל צ'רניחובסקי)

ח/XXXXXXX **סמ"ר ת' נ'** – המערער 4 (ע"י ב"כ, עו"ד גיא אשכנזי)

**נ ג ד**

**התובע הצבאי הראשי –** המשיב (ע"י ב"כ, סרן שני שחר; סגן דיוויד סמולר)

ערעורים על החלטות של בית הדין הצבאי המחוזי במחוז שיפוטי הצפון שניתנו בתיקי צפון (מעצרים) 82,85,87,88/23 (סא"ל טובי הארט – שופט) ביום 14.6.2023. הערעורים נדחו.

**ה ח ל ט ה**

1. לאחר שמיעת טיעוני הצדדים ועיון בחומר החקירה לא מצאתי להתערב בהחלטות בית הדין קמא. הערעורים נדחים אפוא. ההחלטה ניתנת בשלב זה ללא נימוקים על מנת שלא לעכב את המערערים במתחם ועל מנת שלא לעכב את המשך פעולות החקירה. הנימוקים יינתנו בהמשך היום ויועברו לצדדים.

2. נטען על ידי באי כוח המערערים כי הם הובאו היום לדיון בערעור מבלי שניתנה להם ארוחת בוקר במתקן הכליאה או לאחר הגעתם למתחם בית הדין.

3. קצין בית הדין יערוך בירור בעניין זה אל מול גורמי הכליאה ויש לוודא כי המערערים יקבלו מזון כנדרש.

ניתנה היום, כ"ו בסיוון התשפ"ג, 15 ביוני 2023, בפומבי ובמעמד הצדדים.

\_\_\_\_\_\_\_\_\_\_\_\_\_\_\_\_\_\_\_\_\_\_\_

**אל"ם מאיה גולדשמידט**

**שופטת בית הדין הצבאי
 ל ע ר ע ו ר י ם**

**נ י מ ו ק י – ה ה ח ל ט ה**

1. היום בשעות הבוקר החלטתי לדחות את ערעוריהם של ארבעת המערערים על החלטות בית הדין בדבר מעצרם עד ליום א' הקרוב, 18 ביוני 2023. להלן יפורטו נימוקי ההחלטה.
2. המערערים, חיילים בגדוד קשר בפיקוד הצפון, נעצרו בחשד לעבירות של שימוש בסם ביחידתם וסירוב להיבדק לשם גילוי שימוש בסם מסוכן. טור' ע' ב' ע', המשרת כטבח, נעצר ביום 7 ביוני 2023; סמל נ' א', המשרת כטכנאי אוטוטק, נעצר ביום 8 ביוני 2023; סמל מ' א' וסמ"ר ת' נ', המשרתים כנהגים נעצרו ביום 12 ביוני 2023. לשם השלמת התמונה יצוין, כי מדובר בפרשה נרחבת, שבה נאספו ראיות גם כנגד חיילים נוספים מאותה יחידה. לאור האמור ישנם עוד עצורים נוספים בפרשה, שבעניינם לא הוגש ערעור.
3. מעצרם הממשי של המערערים הוארך עד כה לצרכי חקירה. ביום 14 ביוני 2023 עתרה התביעה להאריך את מעצרם עד ליום 19 ביוני 2023. לאחר דיון בבקשה, החליט בית הדין קמא להאריך את מעצרם עד ליום 18 ביוני 2023, לשם המשך החקירה. באי כוחם לא השלימו עם החלטה זו, ומכאן הערעורים.

**החלטות בית הדין קמא והטענות בערעור**

1. בדיונים בעניינם של המערערים הוצג בפני בית הדין קמא הנכבד (סגן הנשיא, סא"ל טובי הארט) דוח סודי שבו מפורטות 14 פעולות חקירה שנותרו לביצוע. תשע מן הפעולות הוגדרו כ"אופציונליות" ותלויות במסד הראייתי שייאסף בפעולות החקירה הנוספות. הוטעם, כי יש חשיבות בעיקר לשתיים מן הפעולות שנותרו, שלפחות אחת מהן תסתיים לפי ההערכה עד יום א'.
2. בהחלטות שניתנו ביחס לכל אחד מהמערערים, ציין בית הדין, כי קיים יסוד סביר לחשדות שהוצגו, שעניינם שימוש בסם מסוג קנאביס בתוך היחידה. צוין, כי לא ניתן היה למצות את החקירה עד למועד הדיון, בשל טעמים שאינם תלויים בגורמי החקירה - אולם קיים יסוד להניח, לאור המידע שהוצג בפני בית הדין, כי ניתן יהיה לקדם אותה ואולי אפילו למצותה עד ליום א', ה-18 ביוני 2023. לצד זאת צוין, כי אם לא ניתן יהיה לקדם את פעולות החקירה עד לאותו מועד, ראוי יהיה כי התביעה תשקול את עמדתה באשר להמשך ביצוען.
3. בערעורים שהוגשו על ההחלטות לא הועלו טענות ממשיות באשר למסד הראייתי, מלבד בעניינו של סמ"ר נ'. בא כוחו טען כי חומר הראיות מבוסס על עדותו של מפליל שאין לסמוך על דבריו, וכי גורמי החקירה סירבו לבקשתו לערוך עימות בין מרשו לבין המפליל (וכן טען כי למערער בעיות ת"ש בגינן הוא זכאי להיות בביתו). עיקר טענותיהם של באי כוח המערערים נגעו להתמשכות החקירה. נטען, כי החקירה החלה כבר לפני למעלה משבוע ימים ולא חלה בה התקדמות ממשית, שכן אותן פעולות חקירה שממתינים לביצוען כעת היו רלוונטיות כבר מראשיתה של החקירה וגורמי החקירה לא הצליחו לקדמן; יתר על כן, הוטעם כי גם כעת חלק ניכר מהפעולות אינן וודאיות. ההגנה סבורה אפוא, כי לא ראוי היה לאפשר לגורמי החקירה פרק זמן נוסף לביצוען של פעולות החקירה, שבמהלכו ייוותרו המערערים מאחורי סורג ובריח.
4. התביעה סבורה, כי אין מקום להתערב בהחלטותיו של בית הדין קמא בנוגע למערערים. הוטעם, כי ביחס לכלל המערערים נאספו ראיות המחזקות את עדותו של המפליל בפרשה, וכי החשדות מקימים עילות מעצר מובהקות. כן הדגישה התביעה, כי מדובר בפרשייה שבה נחקרים חיילים רבים, ולכן כל אחת מפעולות החקירה עשויה להשליך על בחינת הראיות ביחס לכלל המעורבים. התביעה מעריכה, כי גורמי החקירה יסיימו לבצע את הפעולות המרכזיות עד ליום א' הקרוב; ומסרה כי בהעדר התקדמות בפעולות אלה, לא תעתור בדיון הבא להארכת מעצר רק לשם השלמתן.

**דיון והכרעה**

1. כאמור בפי המערערים אין טענות של ממש באשר למסד הראייתי. עם זאת, ובין השאר גם בשים לב לטענותיו של סניגורו של סמ"ר נ', עיינתי בחומר החקירה, ונחה דעתי כי מתקיים בעניינם של כלל המערערים חשד סביר, המבוסס על הפללה ועל חיזוקים שנמצאו לה, ביחס לעבירות של שימוש בסם מסוכן ביחידתם (ובאשר לסמל א' – על פי אמרתו, גם בנסיבות "אזרחיות"), באופן המצדיק את הארכת המעצר לצורך מיצוי החקירה (בש"פ 6350/97 **רוזנשטיין נ' מדינת ישראל** (29.10.1997)); יוער כי היקף החשדות והראיות שנאספו אינו זהה ביחס לכל המעורבים, אולם בשלב הדיוני שבו אנו מצויים, הם מקימים חשד סביר כאמור. על הטענות נגד טיבה של ההפללה להיבחן בראי כלל הראיות שייאספו.
2. נוכח טיב החשד, שעניינו כאמור שימוש בסמים, בתוך הבסיס, על ידי חיילים המשרתים יחדיו וחלקם בתפקידים רגישים הדורשים ערנות רבה, מתקיימות באופן מובהק העילות שעניינן מסוכנות צבאית ופגיעה במשמעת הצבאית (ע"מ 58/17 **רב"ט יפימנקו נ' התובע הצבאי הראשי** (2017)).
3. אכן החקירה נמשכת כבר פרק זמן שאינו קצר, ובעיקר הדברים אמורים ביחס לטור' ב' ע' וסמל א', המצויים במעצר כבר שבוע ימים והובאו מספר פעמים להארכות מעצר; אולם עיון בדוח הסודי משקף את מורכבות הפרשה, ואת הקושי האובייקטיבי שעמו התמודדו גורמי החקירה ומנע את השלמת החקירה עד כה. ברי אמנם, כי החקירה אינה יכולה להמשך לפרק זמן שאינו מוגבל ותחום בזמן; אולם בשים לב להיקף הפרשה כולה, לטיבן של פעולות החקירה הנדרשות להתבצע, ולרקע לעיכובים שחלו עד כה - סברתי כי האיזון שערך בית הדין קמא, כאשר הורה על הארכת המעצר עד ליום א' הקרוב, וכן התריע כי על התביעה לשקול את עמדתה במועד זה ככל שלא תסיים את פעולות החקירה, הוא איזון סביר וראוי ואין מקום להתערב בו. מכאן שערעורי ההגנה נדחו.

נימוקי ההחלטה ניתנו היום, כ"ו בסיוון התשפ"ג, 15 ביוני 2023, והועברו לצדדים ע"י מזכירות בית הדין.

\_\_\_\_\_\_\_\_\_\_\_\_\_\_\_\_\_\_\_\_\_\_\_

**אל"ם מאיה גולדשמידט**

**שופטת בית הדין הצבאי
 ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן כפיר לב**

 **תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**